ตลาดหุ้นยุโรปเปิดลบ นักลงทุนวิตกข่าวโจมตีเมืองแมนเชสเตอร์ของอังกฤษ
ตลาดหุ้นยุโรปเปิดลบ นักลงทุนวิตกข่าวโจมตีเมืองแมนเชสเตอร์ของอังกฤษ
23 พ.ค. 2560

ตลาดหุ้นยุโรปเปิดลบในวันนี้ เนื่องจากนักลงทุนหลีกเลี่ยงการลงทุนในสินทรัพย์เสี่ยง หลังจากเกิดเหตุลอบวางระเบิดที่แมนเชสเตอร์ อารีนา ซึ่งเป็นสถานที่จัดการแสดงคอนเสิร์ตของนักร้องสาว อาเรียนา แกรนเด ส่งผลให้มีผู้เสียชีวิต 22 ราย และบาดเจ็บจำนวนมาก
โดยดัชนี Stoxx Europe 600 เปิดลบ 0.1% แตะที่ 390.65 จุด ส่วนดัชนี CAC-40 ตลาดหุ้นฝรั่งเศสเปิดที่ 5,317.12 จุด ลดลง 5.76 จุด, -0.11% ดัชนี DAX ตลาดหุ้นเยอรมันเปิดวันนี้ที่ 12,597.54 จุด ลดลง 21.92 จุด, -0.17%
นางเทเรซา เมย์ นายกรัฐมนตรีอังกฤษยืนยันว่า เหตุระเบิดที่เกิดขึ้นที่เมืองแมนเชสเตอร์เป็นการก่อการร้าย ขณะที่พรรคอนุรักษ์นิยมของนางเมย์ประกาศยกเลิกการรณรงค์หาเสียงเลือกตั้งทั่วไป หลังจากเกิดเหตุการณ์รุนแรงในครั้งนี้
ทั้งนี้ นายกรัฐมนตรีอังกฤษเตรียมจัดการประชุมคณะกรรมการความมั่นคงแห่งชาติในวันนี้ เวลา 09.00 น.ตามเวลาท้องถิ่น หรือ 15.00 น.ตามเวลาไทย